Alle danske skoleelever skal forbydes at ryge både på matriklen og uden for skolens grund i skoletiden. Det samme skal gælde for ansatte på alle kommunale arbejdspladser i de timer, de er på arbejde. Fra de møder på arbejde om morgenen, til de går hjem igen til fyraften. Både på arbejdspladsen, under transport, og når de arbejder hjemme.

Det mener Kommunernes Landsforening, KL, som opfordrer landets 98 kommuner til at tage stilling til røgfri skoletid og arbejdstid, og de opfordres samtidig til at gå i dialog med de ungdomsuddannelser, der ligger i kommunen, så der også her kan indføres røgfri skoletid. Opfordringen kommer i et nyt forebyggelsesudspil fra KL.

»Der er generelt alt for lidt fokus på forebyggelse i forhold til, hvor stor bevågenheden er på behandling af mennesker, der allerede er blevet syge. Men hvorfor ikke gøre, hvad vi kan, for at undgå, at de overhovedet bliver syge«, spørger Thomas Adelskov (S), formand for social- og sundhedsudvalget i KL.